**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 16.12. - 20.12.2024 г.**

**16 ДЕКЕМВРИ 2024 г.**

**Наказателно дело от общ характер №836/2024 година – 13:00 часа**

На 16.12.2024 година, състав на Плевенски окръжен съд ще разгледа наказателно дело №836/2024 година, образувано на основание обвинителен акт срещу **Ю.С.Я.** роден 1983 година, от град Търговище, обвинен в това, че

На 26.02.2024 година отнел чужди движими вещи на стойност над 200 лева, между които и дебитна карта, чрез която изтеглил сумата от 400 лева, без съгласието на титуляра на сметката.

На посочената дата, подсъдимият пътувал с автобус от град София до град Плевен. Когато пристигнал в град Плевен и шофьорът на автобуса слязъл, за да отвори багажното отделение, обвиняемият, който останал сам в превозното средство, откраднал портфейла му. В него била и банкова карта с листче с ПИН-кода към нея. Още същия ден, подсъдимият изтеглил сумата от 400 лева от банкомат, като направил няколко опита да изтегли и още пари, но титулярът на сметката имал дневен лимит за теглене от 400 лева.

Пострадалият подал сигнал за липсващия си портфейл в Първо РУ – Плевен и извършителят бил задържан.

Съдебното заседание по делото ще бъде първо разпоредително.

**Наказателно дело от общ характер №817/2024 година – 13:30 часа**

На 16.12.2024 година, състав на Плевенски окръжен съд ще разгледа наказателно дело №817/2024 година, образувано на основание обвинителен акт срещу **Б.П.А.** роден 1978 година, от град Кнежа, обвинен в това, че

В началото на 2024 година, намерил в град Кнежа чужди движими вещи на обща стойност от над 700 лева и в продължение на една седмица не съобщил на органите на реда за това и се опитал да изтегли пари от чужда дебитна карта.

На 17.02.2024 година, свидетелят Г.Д. изгубил коженото си портмоне, съдържащо 600 лева в брой, банкова карта и документи за самоличност. Същите били намерени от подсъдимия, който ги задържал и се опитал да изтегли от различни банкомати парични средства. Тези опити останали неуспешни, поради това, че не разполагал с ПИН-кода към картата. На 19-ти февруари, собственикът подал сигнал до полицията и на 24-ти февруари извършителят бил задържан.

Подсъдимото лице е с чисто съдебно минало, но с лоши характеристични данни. Същият е с мярка за неотклонение „Подписка“.

Съдебното заседание е насрочено като разпоредително и е второ заседание по делото. Първото е проведено на 10.12.2024 година, но в него не е даден ход на делото, тъй като подсъдимият не се явил. Той не е представил уважителни причини за неявяването си, поради което е постановено да бъде доведен принудително за съдебното заседание днес от служители на ОЗ „Охрана“ – Плевен и служители на ОД на МВР – Плевен. Наложена му е и глоба в размер на 500 лева.

**17 ДЕКЕМВРИ 2024 г.**

**Наказателно дело от общ характер №454/2024 година – 10:00 часа**

**ОТСРОЧЕНО!!**

Делото е образувано срещу **Г.В.Т.**, от град Тръстеник, обвинен в това, че на 20.07.2023 година, на пътя Плевен-Ловеч, близо до разклона за село Ралево, при управление на лек автомобил „Мерцедес“, нарушил правилата за движение по пътищата и умишлено причинил смъртта на три лица: Цветомир Д.Л., Стела Б.И. и Найден И.Т.

В предходното съдебно заседание, което се проведе на 08.11.2024 година, наказателно дело №454/2024 година беше отложено за 17.12.2024 година.

Междувременно на 12.11.2024 година, съдията-член на разширения съдебен състав е депозирала заявление до председателя на състава, в което сочи, че на датата 17.12.2024 година е включена в графика на съдебните заседание на първи въззивен наказателен състав на Окръжен съд – Плевен, поради което няма да има възможност да присъства и в съдебното заседание по наказателно дело №454/2024 година и моли същото да бъде отсрочено за друга дата. Председателят на състава намира искането за основателно и отсрочва делото. След съобразяване с възможните дати за страните по делото, следващото съдебно заседание е насрочено за 13.01.2025 година от 10:00 часа.

**Наказателно дело от общ характер №806/2024 година – 10:00 часа**

На 17.12.2024 година, е насрочено за разглеждане от състав на Плевенски окръжен съд, наказателно дело №806/2024 година, образувано срещу Х.Л.Х., роден 1981 година, от град Кнежа, обвинен в това, че

На 10.07.2024 година в град Кнежа направил опит да умъртви с нож повече от едно лица.

На гореспоменатата дата възникнал спор и сбиване между обвиняемия, пострадалите и други лица (техни роднини), по повод минало спречкване. По време на боя, обвиняемият извадил нож и нанесъл наранявания на трима, като нараняването на едното лице довело до обилна кръвозагуба и опасност за живота. Благодарение на навременната медицинска намеса, изразяваща се в спешна операция на засегнатите венозни съдове, не е настъпила неговата смърт. Другите две лица, които са получили порезно-прободна и порезна рани, не са били със сериозни животозастрашаващи наранявания.

Съдебното заседание е второ по делото и е насрочено като разпоредително. Първото разпоредително заседание е било насрочено за 03.12.2024 година, но в него не е даден ход на делото. Причина за това е молба от повереника на пострадалите, който е депозирал молба, в която моли да не се дава ход на делото в съдебното заседание, тъй като не може да се яви по здравословни причини.

**19 ДЕКЕМВРИ 2024 г.**

**Наказателно дело от общ характер №627/2024 година – 10:30 часа**

На 19.12.2024 година, състав на Плевенски окръжен съд ще разгледа наказателно дело №627/2024 година, образувано на основание обвинителен акт на Окръжна прокуратура Плевен, срещу **Ж.М.Л.**, родена 2008 година (непълнолетна) от село Г.Д., обвинена в това, че

направила опит да убие майка си, чрез намушкване с нож в областта на гърдите. Случката е от 16 април 2024 година, когато между двете избухва семеен скандал в дома им.

Съдебното заседание е насрочено като разпоредително и е второ такова по делото. Първото е проведено на 15.10.2024 година. В него съдът е прекратил производството, но след обжалване на този съдебен акт, Апелативен съд – Велико Търново е отменил прекратяването и е върнал делото на Плевенски окръжен съд, за продължаване на съдебното производство от етапа на разпоредителното заседание.

**20 ДЕКЕМВРИ 2024 г.**

**Наказателно дело от общ характер №492/2022 година – 9:30 часа**

На 20.12.2024 година, състав на Плевенски окръжен съд ще разгледа наказателно дело №492/2022 година, образувано на основание обвинителен акт на Окръжна прокуратура Плевен, срещу петима обвиняеми от село Върбица и от село Бръшляница, многократно осъждани за престъпления от общ характер.

Обвиненията им са за извършване на грабежи в различни села в област Плевен, като влизали в домовете на възрастни хора. Те предварително проучвали и наблюдавали жилището, което са набелязали, както и навиците на живеещите в него хора. При извършване на грабежите носели маски на лицата и употребявали сила и сплашване. Отнетите чужди движими вещи от извършените престъпления са на стойност близо 14 000 лева.

**Връзки с обществеността 13 декември 2024 г.**

**e-mail:** **os\_press@abv.bg**